
RAPORT

asupra propunerii legislative privind preluarea de către stat a blocurilor de locuinţe aflate în proprietatea agenţilor economici cu datorii la bugetul consolidat
În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind preluarea de către stat a blocurilor de locuinţe aflate în proprietatea agenţilor economici cu datorii la bugetul consolidat, trimisă cu adresa nr. P.l.X-696, din 10 noiembrie 2004, înregistrată sub nr. 31/ 1031 din 11 noiembrie 2004.
Potrivit prevederilor art. 75 din Constituţie şi ale art. 86 alin.3 pct.1 din Regulamentul Camerei Deputaţilor, Camera Deputaţilor este Cameră decizională în cazul acestei iniţiative legislative. 

Senatul a respins propunerea legislativă în şedinţa sa din 9 noiembrie 2004.

Consiliul Legislativ  a avizat favorabil  propunerea legislativă, conform avizului nr. 1541/15.09.2004.

Comisia pentru buget, finanţe şi bănci a avizat negativ propunerea legislativă, conform avizului  nr. 645/16.11.2004.
Guvernul, în punctul său de vedere, înregistrat la Senat sub nr. 685/13.10.2004, a precizat că nu susţine adoptarea acestei propuneri legislative.
Propunerea  legislativă are ca obiect de reglementare stingerea obligaţiilor de plată ale unor agenţi economici faţă de bugetul general consolidat prin trecerea unor imobile din patrimoniul acestora în domeniul public al statului, în scopul transferului acestor imobile în proprietatea privată a statului şi administrarea consiliilor locale, şi al vânzării ulterioare către persoane îndreptăţite, în condiţiile Legii nr. 85/1992 privind vânzarea de locuinţe şi spaţii cu altă destinaţie construite din fondurile statului şi din fondurile unităţilor economice sau bugetare de stat, republicată.

Propunerea legislativă face parte din categoria legilor ordinare. 

În conformitate cu prevederile art. 60 din Regulamentul Camerei Deputaţilor, membrii comisiei  au examinat propunerea legislativă în şedinţa din 2 februarie 2004.

La lucrările comisiei au fost prezenţi 17 deputaţi, din totalul de 21  membri ai comisiei.

Analizând propunerea legislativă, membrii comisiei au apreciat că aceasta nu poate fi acceptată din următoarele considerente:

· Art. 163 din Ordonanţa Guvernului nr. 92/2003 privind Codul de procedură fiscală, republicată, reglementează o modalitate de stingere a creanţelor fiscale administrate de Ministerul Finanţelor Publice şi cele ale bugetelor locale, prin trecerea în proprietatea publică a statului a bunurilor imobile aparţinând debitorilor care înregistrează obligaţii bugetare restante. Modalitatea de stingere a creanţelor fiscale se realizează cu respectarea intereselor creditorilor fiscali, dar şi a drepturilor debitorilor, efectuându-se la cererea debitorilor şi cu acordul creditorilor fiscali. Astfel, cadrul legislativ existent oferă posibilitatea realizării operaţiunii, propuse de iniţiatori, fără a mai fi necesară adoptarea unei noi reglementări.
· Procedura prevăzută de propunerea legislativă nu are în vedere şi situaţiile speciale în care se pot afla debitorii care înregistrează obligaţii bugetare restante, respectiv cum se aplică procedura de reluare în cazul în care aceştia sunt supuşi procedurii de executare silită, procedurii de reorganizare sau faliment ori au în derulare convenţii de eşalonare la plată, încheiate cu creditorii bugetari sau se află în curs de privatizare.
În urma dezbaterii în comisie, s-a hotărât, cu unanimitate de voturi, să propună plenului Camerei Deputaţilor respingerea iniţiativei legislative.

